Organizational Virtuousness
Authors: Τσαχουρίδη Ειρήνη 
Published: September 2021

Η διατριβή αυτή συνεισφέρει στη μελέτη της Οργανωσιακής Αρετής, η οποία είναι έννοια της Θετικής Οργανωσιακής Παιδείας. Πιο συγκεκριμένα, εξετάζονται: α) οι παράγοντες που κάνουν τους εργαζομένους να σχηματίζουν αντιλήψεις οργανωσιακής αρετής (organizational virtuousness’ perceptions), β) οι επιδράσεις της αντιλαμβανόμενης Οργανωσιακής Αρετής στα εργασιακά αποτέλεσμα, γ) οι λόγοι που εξηγούν αυτές τις επιδράσεις, καθώς και δ) η αλληλεπίδραση μεταξύ της αντιλαμβανόμενης οργανωσιακής αρετής και των μηχανισμών κοινωνικής ανταλλαγής. Για τη διερεύνηση των ανωτέρω ζητημάτων πραγματοποιήθηκε αρχικά μία ποιοτική έρευνα και στη συνέχεια δύο ποσοτικές έρευνες πεδίου στις οποίες πήραν μέρος 250 και 354 εργαζόμενοι αντίστοιχα.Γενικά, τα ευρήματα της διατριβής αυτής δείχνουν πως οι εργαζόμενοι προκειμένου να αξιολογήσουν τα επίπεδα οργανωσιακής αρετής της εταιρείας τους, εξετάζουν τη συμπεριφορά της εταιρείας απέναντί τους, τα κίνητρα που αποδίδουν σε αυτήν τη συμπεριφορά, καθώς και τη συμπεριφορά της εταιρείας τους απέναντι στην κοινότητα. Τα αποτελέσματα της πρώτης ποσοτικής έρευνας πεδίου έδειξαν πως η εκπλήρωση υποχρεώσεων (οικονομικών, κοινωνικο-συναισθηματικών, αναπτυξιακών) εκ μέρους του εργοδότη είναι σημαντική για την αντιλαμβανόμενη οργανωσιακή αρετή. Επιπλέον, η αντιλαμβανόμενη ανιδιοτελής στήριξη (Perceived Disinterested Support) βρέθηκε να έχει θετική σχέση με την αντιλαμβανόμενη οργανωσιακή αρετή. Η αντιλαμβανόμενη ανιδιοτελής στήριξη φάνηκε μάλιστα πως μειώνει τη σημασία που έχει η εκπλήρωση υποχρεώσεων (οικονομικών, κοινωνικο-συναισθηματικών, αναπτυξιακών) εκ μέρους του εργοδότη για τη διαμόρφωση των αντιλήψεων οργανωσιακής αρετής εκ μέρους των εργαζομένων. Τέλος, τα ευρήματα της πρώτης ποσοτικής έρευνας πεδίου έδειξαν πως οι εργαζόμενοι που πιστεύουν ότι η εταιρεία τους στηρίζει την κοινότητα (Community-Focused Climate) τείνουν να αντιλαμβάνονται υψηλότερα επίπεδα οργανωσιακής αρετής. Η δεύτερη έρευνα πεδίου επιβεβαίωσε τα ανωτέρω ευρήματα δείχνοντας πως η ρήξη του ψυχολογικού συμβολαίου (Psychological Contract Breach) έχει αρνητική σχέση με την αντιλαμβανόμενη οργανωσιακή αρετή.Αναφορικά με τις επιδράσεις της οργανωσιακής αρετής στα εργασιακά αποτελέσματα, η διδακτορική αυτή διατριβή έδειξε πως η αντιλαμβανόμενη οργανωσιακή αρετή έχει θετική σχέση με την πρόθεση των εργαζομένων να στηρίξουν την εταιρεία τους και με την ένταση με την οποία εργάζονται (work intensity), ενώ έχει αρνητική σχέση με την πρόθεση παραίτησης. Επιπλέον, η αντιλαμβανόμενη οργανωσιακή αρετή φάνηκε να έχει θετική (ασθενή) σχέση με την χρονική δέσμευση των εργαζομένων (time commitment). Αυτά τα θετικά εργασιακά αποτελέσματα που βρέθηκε πως σχετίζονται με την αντιλαμβανόμενη οργανωσιακή αρετή, φάνηκε να είναι αποτέλεσμα τόσο κινήτρων θετικής κοινωνικής συμπεριφοράς (pro-social motives), όσο και μηχανισμών κοινωνικής ανταλλαγής. Σύμφωνα με τα ευρήματα της διατριβής αυτής τα κίνητρα θετικής κοινωνικής συμπεριφοράς εξηγούν την αυξημένη πρόθεση στήριξης του οργανισμού, την αυξημένη ένταση εργασίας (work intensity) και την αυξημένη χρονική δέσμευση (time commitment) που εκφράζουν οι εργαζόμενοι ως απάντηση στην αντιλαμβανόμενη οργανωσιακή αρετή. Αντίθετα, ανταλλακτικοί μηχανισμοί (social exchange και personal sacrifice) φάνηκε να εξηγούν την μειωμένη πρόθεση παραίτησης που εκφράστηκε ως αποτέλεσμα της αντιλαμβανόμενης οργανωσιακής αρετής, ενώ επίσης συνεισφέρουν στην πρόβλεψη της χρονικής δέσμευσης των εργαζομένων (time commitment).Τα ανωτέρω ευρήματα καταδεικνύουν πως οι εργαζόμενοι που έχουν υψηλά επίπεδα αντιλαμβανόμενης οργανωσιακής αρετής αναπτύσσουν την εγγενή επιθυμία να στηρίξουν την εταιρεία τους, ενώ παράλληλα θεωρούν ότι είναι προς όφελός τους το να μένουν και να εργάζονται σε αυτήν την εταιρεία. Σε αυτό το σημείο είναι αξιοσημείωτο να αναφερθεί πως οι ανταλλακτικοί μηχανισμοί που γεννιούνται από την αντιλαμβανόμενη οργανωσιακή αρετή δεν περιλαμβάνουν κίνητρα εντυπωσιασμού (impression management motives). Τέτοιου είδους κίνητρα φάνηκε να έχουν αρνητική σχέση με την αντιλαμβανόμενη οργανωσιακή αρετή.Τέλος, η διδακτορική αυτή διατριβή έδειξε πως η αντιλαμβανόμενη οργανωσιακή αρετή αλληλεπιδρά με τους ανταλλακτικούς μηχανισμούς που παρακινούν τη συμπεριφορά των εργαζομένων κάνοντάς τους πιο αδύναμους. Πιο συγκεκριμένα, η αντιλαμβανόμενη οργανωσιακή αρετή φάνηκε να αποδυναμώνει α) τη σχέση μεταξύ της κοινωνικής ανταλλαγής (social exchange) και της πρόθεσης παραίτησης, β) τη σχέση μεταξύ της αίσθησης προσωπικής θυσίας (personal sacrifice) και της πρόθεσης παραίτησης, καθώς και γ) τη σχέση μεταξύ των κινήτρων εντυπωσιασμού (impression management motives) και της έντασης εργασίας (work intensity).